Απόφαση της Επιτροπής

της 13ης Μαΐου 2002

σχετικά με τη διαδικασία βεβαίωσης της συμμόρφωσης των δομικών προϊόντων που έρχονται σε επαφή με νερό ανθρώπινης κατανάλωσης, δυνάμει του άρθρου 20 παράγραφος 2 της οδηγίας 89/106/ΕΟΚ του Συμβουλίου

[κοινοποιηθείσα υπό τον αριθμό Ε(2002) 1417]

(Κείμενο που παρουσιάζει ενδιαφέρον για τον ΕΟΧ)

(2002/359/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 89/106/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθετικών, κανονιστικών και διοικητικών διατάξεων των κρατών μελών όσον αφορά τα προϊόντα του τομέα των δομικών κατασκευών(1), όπως τροποποιήθηκε από την οδηγία 93/68/ΕΟΚ(2), και ιδίως το άρθρο 13 παράγραφος 4,

Εκτιμώντας τα ακόλουθα:

(1) Για τη βεβαίωση της συμμόρφωσης ή πιστότητας ενός προϊόντος, η Επιτροπή καλείται να επιλέξει, μεταξύ των δύο διαδικασιών βάσει του άρθρου 13 παράγραφος 3 της οδηγίας 89/106/ΕΟΚ, "την εκάστοτε λιγότερο δαπανηρή διαδικασία που ανταποκρίνεται στους όρους ασφαλείας". Πρέπει δηλαδή να αποφασίσει κατά πόσον η ύπαρξη ενός συστήματος ελέγχου της παραγωγής στο εργοστάσιο με ευθύνη του κατασκευαστή αποτελεί αναγκαία και ικανή προϋπόθεση για τη βεβαίωση της συμμόρφωσης συγκεκριμένου προϊόντος ή οικογένειας προϊόντων, ή κατά πόσον, για λόγους που συνδέονται με την τήρηση των αναφερομένων στο άρθρο 13 παράγραφος 4 κριτηρίων, απαιτείται η παρέμβαση αναγνωρισμένου οργανισμού πιστοποίησης.

(2) Σύμφωνα με το άρθρο 13 παράγραφος 4 της οδηγίας 89/106/EΟΚ, στις εντολές και στις τεχνικές προδιαγραφές πρέπει να αναφέρεται η διαδικασία που καθορίζεται με αυτό τον τρόπο. Είναι επομένως επιθυμητό να προσδιορίζονται τα προϊόντα ή η οικογένεια προϊόντων που αναφέρονται στις τεχνικές προδιαγραφές.

(3) Οι δύο διαδικασίες που προβλέπονται στο άρθρο 13 παράγραφος 3 περιγράφονται αναλυτικά στο παράρτημα III της οδηγίας 89/106/ΕΟΚ. Επομένως, είναι αναγκαίο να προσδιορίζονται με σαφήνεια οι μέθοδοι βάσει των οποίων θα πρέπει να εφαρμόζονται οι δύο διαδικασίες, μέσω αναφοράς στο παράρτημα III της εν λόγω οδηγίας, για κάθε προϊόν ή οικογένεια προϊόντων, εφόσον στο παράρτημα III παρέχεται προτεραιότητα σε ορισμένα συστήματα.

(4) Η διαδικασία που προβλέπεται στο άρθρο 13 παράγραφος 3 στοιχείο α) της οδηγίας 89/106/ΕΟΚ αντιστοιχεί στα συστήματα που καθορίζονται στην πρώτη δυνατότητα, χωρίς συνεχή επιθεώρηση, καθώς και στη δεύτερη και στην τρίτη δυνατότητα του σημείου 2.ii) του παραρτήματος ΙΙΙ, ενώ η διαδικασία που προβλέπεται στο άρθρο 13 παράγραφος 3 στοιχείο β) αντιστοιχεί στα συστήματα που καθορίζονται στο σημείο 2.i) του παραρτήματος ΙΙΙ, καθώς και στην πρώτη δυνατότητα με συνεχή επιθεώρηση, του σημείου 2.ii) του παραρτήματος ΙΙΙ.

(5) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής τεχνικών έργων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η συμμόρφωση ή πιστότητα των προϊόντων που αναφέρονται στο παράρτημα Ι βεβαιώνεται μέσω διαδικασίας σύμφωνα με την οποία, πέραν του συστήματος ελέγχου παραγωγής στο εργοστάσιο υπό την ευθύνη του κατασκευαστή, παρεμβαίνει αναγνωρισμένος οργανισμός πιστοποίησης στην αξιολόγηση και επιθεώρηση του ελέγχου παραγωγής ή του ιδίου του προϊόντος.

Άρθρο 2

Η διαδικασία βεβαίωσης της συμμόρφωσης που προβλέπεται στο παράρτημα ΙΙ προσδιορίζεται στις εντολές τυποποίησης και στις τεχνικές προδιαγραφές που αναφέρονται στο άρθρο 4 της οδηγίας 89/106/ΕΟΚ.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 13 Μαΐου 2002.

Για την Επιτροπή

Erkki Liikanen

Μέλος της Επιτροπής

(1) ΕΕ L 40 της 11.2.1989, σ. 12.

(2) ΕΕ L 220 της 30.8.1993, σ. 1.

ΠΑΡΑΡΤΗΜΑ I

Έτοιμα συστήματα σωληνώσεων και συστήματα υδαταποθήκευσης, σωλήνες, δεξαμενές, δικλείδες, κρουνοί, αντλίες, μετρητές ύδατος, συσκευές προστασίας και ασφάλειας, σύνδεσμοι σωληνώσεων, κόλλες, ενώσεις, στεγανοποιητικά ενώσεων, παρεμβύσματα, μεμβράνες, ρητίνες, επικαλύψεις περιλαμβανομένων και των επενδύσεων, λιπαντικά και λίπη που έρχονται σε επαφή με νερό ανθρώπινης κατανάλωσης.

ΠΑΡΑΡΤΗΜΑ II

ΒΕΒΑΙΩΣΗ ΤΗΣ ΣΥΜΜΟΡΦΩΣΗΣ

Για το (τα) προϊόν(-τα) και την (τις) προβλεπόμενη(-ες) χρήση(-εις) που απαριθμούνται κατωτέρω, καλούνται οι CEN/CENELEC/ΕΟΤΑ να προσδιορίζουν το (τα) ακόλουθο(-α) σύστημα(-τα) βεβαίωσης της συμμόρφωσης στις σχετικές τεχνικές προδιαγραφές που αναφέρονται στο άρθρο 4 της οδηγίας 89/106/ΕΟΚ.

>ΘΕΣΗ ΠΙΝΑΚΑ>

Σύστημα 1+: Βλέπε οδηγία για το δομικά προϊόντα, παράρτημα III σημείο 2.i), με δειγματοληπτική δοκιμή ελέγχου.

Οι προδιαγραφές για το σύστημα θα πρέπει να καθιστούν δυνατή την εφαρμογή του, ακόμα και όταν δεν απαιτείται προσδιορισμός των επιδόσεων για ένα συγκεκριμένο χαρακτηριστικό, επειδή τουλάχιστον ένα κράτος μέλος δεν προβλέπει καμία νομική απαίτηση για το εν λόγω χαρακτηριστικό (βλέπε άρθρο 2 παράγραφος 1 της οδηγίας 89/106/ΕΟΚ και κατά περίπτωση, ρήτρα 1.2.3 των ερμηνευτικών εγγράφων). Στις περιπτώσεις αυτές, δεν πρέπει να επιβάλλεται στον κατασκευαστή η επαλήθευση του εν λόγω χαρακτηριστικού, εάν δεν επιθυμεί ο ίδιος να δηλώσει τις σχετικές επιδόσεις του προϊόντος.